**Eisteddfod yr Urdd Sir Gaerfyrddin 2023**

**363 Beirniadaeth Cystadleuaeth Llenyddiaeth, Rhyddiaith Bl 12 a dan 19 oed (D)**

**Beirniad – Rhiannon Roberts**

**Llythyr cais i fod yn swyddog yn un o wersylloedd Yr Urdd**

Syndod oedd sylweddoli mai wyth yn unig fu’n cystadlu yn y gystadleuaeth hon eleni. Roedd y testun yn gyfle gwych i ymarfer ysgrifennu llythyr ffurfiol ac i ddeall anghenion y math hwn o lenyddiaeth. Rhaid cofio bod llythyr ffurfiol yn gofyn am ddilyn patrwm arbennig a bod creu naws yn hollbwysig. Mae angen hefyd i ddefnyddio iaith addas ac ymadroddion pwrpasol a chofio cynnwys cymwysterau, profiad ac addasrwydd ar gyfer y swydd heb anghofio’r cyfeiriad, dyddiad a’r cyfarchiad wrth ddechrau a gorffen llythyr. Hoffwn annog y cystadleuwyr i ddarllen ac edrych yn fanwl a beirniadol ar eu gwaith gorffenedig ac i ail-ddrafftio gan roi mwy o sylw i’r cyflwyniad.

Cefais bleser wrth ddarllen y llythyrau i gyd ac mae’r dysgwyr i’w canmol am eu parodrwydd i gystadlu ac efallai am y tro cyntaf mewn eisteddfod. Gwaith anodd oedd dewis yr enillwyr oherwydd roedd elfennau gwych mewn nifer o’r llythyrau ond roedd y goreuon yn ymwybodol o’r hyn a ddisgwylid. Mae’r enillwyr wedi dangos gwreiddioldeb, hiwmor a chreadigrwydd yn eu gwaith a gobeithiaf y bydd pob ymgeisydd wedi ennill profiad wrth gystadlu ac y byddant yn parhau i fireinio’u gwaith ac ymarfer eu doniau ysgrifenedig.

1. Sophia Malekin
2. Gazala Khan
3. Gerard Coutain